Verander eers die 'omgewing' van geweld | Netwerk24
Deur Theodore Petrus 20 Oktober 2020 05:01
Beteken dit Suid-Afrika het 'n kultuur van geweld? Kultuur word dikwels gebruik (en misbruik) om na talle dinge te verwys. Vir sommige is dit waarneembare en kenmerkende eienskappe van 'n bepaalde groep, soos kleredrag, kos of tegnologie. Vir ander verwys dit na meer abstrakte eienskappe, soos taal, geloof of gewoontes en tradisies. Vir nog ander is kultuur 'n waardering van menslike uitdrukking deur kuns en musiek.
Kultuur is al dié dinge, maar meer as dit.
Antropologies help kultuur ons om menslike maatskaplike dinamika en gedrag oor tye en plekke heen te verstaan. Dis 'n komplekse stelsel wat mense binne spesifieke kontekste vorm en daardeur gevorm word.
Kultuur het drie belangrike kenmerke – dit word gedeel, aangeleer en is simbolies.
As 'n land deel ons 'n geskiedenis van geweld, waaronder strukturele, politieke, ekonomiese, maatskaplike en kulturele geweld. Ons deel ook in die massamedia-verbruik van geweld, deur flieks of nuusberigte oor geweld in ons samelewing.
'n Kultuur oorleef oor tyd heen omdat dit deur opeenvolgende geslagte aangeleer word. Waardes, geloof, gebruike, praktyke, taal en talle ander simbole van kultuur word van geslag tot geslag oorgedra. Ervarings van geweld, hetsy as oortreders of slagoffers of albei, word deur geslagte oorgeërf.
Dus herhaal die geskiedenis homself in gewelddadige betogings, oormatige geweld deur die polisie of gewaande geweld wat retoriek aanwakker. Daar is talle voorbeelde in ons geskiedenis.
Geweld het simboliese waarde in Suid-Afrika se historiese en hedendaagse konteks omdat dit soos 'n taal geword het.
Baie beskou dit as 'n geldige simbool van weerstand en kan op grond daarvan geregverdig word. Ons hoor: "Geweld is al taal wat die regering verstaan!" Ons het dus wel 'n kultuur van geweld, maar wat kan ons daaromtrent doen?
As ons die kultuur van geweld wil verander, moet ons die waardes, houdings en eienskappe verander wat geweld onder die jeug kan ontketen.
Hoe kry ons dit reg? Deur behoorlike leierskap en deur die voorbeelde te wees wat ons wil hê die jeug moet navolg. Ons kan nie verwag om die kultuur van geweld af te breek as ons leiers het wat – opsetlik of nie – oënskynlik die einste waardes aanmoedig wat geweld en anargie bevorder nie.
Ons moet verskille of konflik meer konstruktief of produktief oplos eerder as om ons te wend tot die vandalisme of om ander kwaad aan te doen.